বিশ্বের ১০ ধনকুবের! কে কতদূর পড়াশুনা করেছেন?

ওয়েব ডেস্ক: সম্প্রতি ইলন মাস্ককে পিছনে ফেলে বিশ্বের সবচেয়ে ধনী ব্যক্তি হিসেবে উঠে এসেছে ওরাকল কর্ণধার ল্যারি এলিসনের নাম। সেই তালিকায় নাম রয়েছে ফেসবুকের প্রতিষ্ঠাতা মার্ক জুকারবার্গ থেকে অ্যামাজনের কর্ণধার জেফ বেজোসের নামও।

জানলে অবাক হবেন যে বিশ্বের ধনকুবেরদের মধ্যে কেউ যেমন উচ্চশিক্ষিত, তেমনই আবার কেউ মাঝপথে পড়াশোনা ছেড়ে ব্যবসায় নেমে সফলতা অর্জন করেছেন। একনজরে দেখে নেওয়া যাক বিশ্বের সবচেয়ে ধনীদের শিক্ষাগত যোগ্যতা (Educational Qualification) কেমন।

আরও পড়ুন: দেশ চালাবেন রোবট-মন্ত্রী! অসাধ্যসাধন করল ইউরোপের এই দেশ

(১) ল্যারি এলিসন: ওরাকলের প্রতিষ্ঠাতা ল্যারি এলিসনের (Larry Ellison) সম্পত্তির পরিমাণ বর্তমানে ৩৯৩ বিলিয়ন ডলার। তিনি আগে ইউনিভার্সিটি অব ইলিনয় এবং পরে ইউনিভার্সিটি অব শিকাগোতে ভর্তি হলেও পাশ না করেই পড়াশোনা ছেড়ে দেন।

(২) ইলন মাস্ক: স্পেসএক্স এবং টেসলার প্রতিষ্ঠাতা ইলন মাস্ক (Elon Musk) পেনসিলভানিয়া বিশ্ববিদ্যালয়ে পড়াশোনা করেন এবং পদার্থবিদ্যা ও অর্থনীতিতে দুটি স্নাতক ডিগ্রি অর্জন করেন। বর্তমানে তার সম্পত্তির পরিমাণ ৩৮৫ বিলিয়ন ডলার।

(৩) মার্ক জুকারবার্গ: ফেসবুক বা মেটা-র সহপ্রতিষ্ঠাতা মার্ক জুকারবার্গ (Mark Zuckerberg) হার্ভার্ড বিশ্ববিদ্যালয়ে ভর্তি হলেও পড়াশোনা মাঝপথে ছেড়ে ব্যবসায় হাত দেন। বর্তমানে তিনি বিশ্বের তৃতীয় ধনী ব্যক্তি।

(৪) জেফ বেজোস: অ্যামাজনের প্রতিষ্ঠাতা জেফ বেজোস (Jeff Bezos) প্রিন্সটন বিশ্ববিদ্যালয়ে ইলেকট্রিক্যাল ইঞ্জিনিয়ারিং ও কম্পিউটার সায়েন্স পড়েন। বর্তমানে তার সম্পত্তির পরিমাণ ২৪৩ বিলিয়ন ডলার।

(৫) ল্যারি পেজ: গুগলের সহপ্রতিষ্ঠাতা ল্যারি পেজ (Larry Page) মিশিগান বিশ্ববিদ্যালয় থেকে কম্পিউটার ইঞ্জিনিয়ারিংয়ে স্নাতক এবং স্ট্যানফোর্ড বিশ্ববিদ্যালয় থেকে কম্পিউটার সায়েন্সে স্নাতকোত্তর ডিগ্রি অর্জন করেন।

(৬) সার্গেই ব্রিন: গুগলের আরেক সহপ্রতিষ্ঠাতা সার্গেই ব্রিন (Sergey Brin) ইউনিভার্সিটি অব মেরিল্যান্ড থেকে গণিত ও কম্পিউটার সায়েন্সে স্নাতক এবং পরে স্ট্যানফোর্ড বিশ্ববিদ্যালয় থেকে কম্পিউটার সায়েন্সে স্নাতকোত্তর ডিগ্রি লাভ করেন।

(৭) বার্নার্ড আর্নল্ট: ফ্রান্সের বিলাসবহুল পণ্যের সাম্রাজ্য এলভিএমএইচ-এর প্রধান বার্নার্ড আর্নল্ট (Bernard Arnault) প্যারিসের ইকোল পলিটেকনিক থেকে ইঞ্জিনিয়ারিং করেন। বর্তমানে তার সম্পতির পরিমাণ ১৫১ বিলিয়ন ডলার।

(৮) স্টিভ বালমার: মাইক্রোসফটের প্রাক্তন সিইও স্টিভ বালমার (Steve Ballmer) হার্ভার্ড বিশ্ববিদ্যালয় থেকে অ্যাপ্লাইড ম্যাথমেটিক্স ও অর্থনীতিতে স্নাতক ডিগ্রি অর্জন করেন। পরে স্ট্যানফোর্ডের এমবিএ প্রোগ্রামে ভর্তি হলেও পড়াশোনা ছেড়ে দেন।

(৯) ওয়ারেন বাফেট: বিশ্ববিখ্যাত বিনিয়োগকারী ওয়ারেন বাফেট (Warren Buffett) ইউনিভার্সিটি অব নেব্রাস্কা থেকে বিজনেস অ্যাডমিনিস্ট্রেশনে স্নাতক এবং কলম্বিয়া বিশ্ববিদ্যালয় থেকে অর্থনীতিতে স্নাতকোত্তর ডিগ্রি অর্জন করেন।

(১০) জেনসেন হুয়াং: এনভিডিয়া-র সহপ্রতিষ্ঠাতা ও ‘সেমিকন্ডাক্টর কিং’ নামে পরিচিত জেনসেন হুয়াং (Jensen Huang) ওরেগন স্টেট ইউনিভার্সিটি থেকে ইলেকট্রিক্যাল ইঞ্জিনিয়ারিংয়ে স্নাতক এবং স্ট্যানফোর্ড বিশ্ববিদ্যালয় থেকে একই বিষয়ে স্নাতকোত্তর ডিগ্রি লাভ করেন।